Joonas Veelmaa

Joonas Veelmaa (sündinud 30. juulil 1988) on eesti turundaja ja luuletaja, 2024. aasta Euroopa luuleprõmmu meister. 
Tegevus turundajana.
Joonas Veelmaa on õppinud turundust ning töötanud reklaamiagentuuris Division "copywriter"'i ehk reklaamikirjanikuna. 2025. aasta seisuga töötab ta reklaamiagentuuris Taifuun loovjuhina. 
Ta on võitnud 2011. aastal turundusauhindade Kuldmuna noortekonkursil väikese Pesamuna auhinna ja kuulunud 2023. aastal Kuldmuna "grand prix"' võitnud Taifuuni meeskonda (võidu tõi ökojäätisetootjale La Muu tehtud Säästupirni kampaania). Samuti kuulus ta Taifuuni loovmeeskonda 2025. aastal, kui Taifuun pälvis Kuldmuna auhinnavõistlusel lisaks kuuele Kuld-, ühele Hõbe- ja kahele Pronksmunale ka aasta parima reklaamiagentuuri auhinna.
Loometee luuletajana.
Luuletajana eelistab Joonas Veelmaa kirjutada lühivorme ja püüab seda teha nii, et need tunduksid "endale huvitavad või vähemalt naljakad". Ta on öelnud, et heade eeskujudena on teda oma kirjandusliku stiili leidmisel abistanud Paavo Matsin, Valdur Mikita, Andrus Kivirähk, Mudlum, Villu Kangur, Michel Houellebecq, Kruusa Kalju ja Leelo Tungal. Kuid samas on ta enda sõnul saanud väärt inspiratsiooni ka keskpärastest kirjandusteostest: "Raamatud, kus kirjutaja potentsiaal on jäänud kasutamata, panevad mul mõtte käima." 
Ta viljeleb peamiselt lakoonilist laadi vabavärssi, kus leidub palju tabavat ja humoorikat sõnamängu. Vaatepunktid ja kõnelejad tema luuletustes vahelduvad, kuid üldine toon jääb alati kergelt irooni­liseks, muutumata kordagi päriselt kurjaks. Tema eripära on, et raamatuna ilmuvate rohkete luulekogude kokkupanekule on ta eelistanud elavat lavaluulega esinemist, millega ta tegeleb järjekindlalt alates 2015. aastast. 
2025. aasta seisuga ongi temalt ilmunud vaid debüütluulekogu "Alaska" (kirjastus Puänt, 2022), mis on pälvinud luulekriitikutelt nii vormi kui ka sisu tunnustavaid arvustusi.
Siiski on tema sulest ilmunud ka pikemaid kirjandusülevaateid, retsensioone ja lugemissoovitusi. Tema luulet ja/või loomeanalüütilisi artikleid on avaldanud sellised kultuuriväljaanded nagu Müürileht, Sirp, Looming, Värske Rõhk ja Eesti Rahvusringhäälingu kultuuriportaal ERR Kultuur, lisaks Eesti Päevaleht, Postimees, Edasi.org jm. 
Luuleprõmmud.
Kui 2022. aastal tuli Joonas Veelmaa Eesti luuleprõmmu võistlusel (laval ise oma luulet esitava luuletajana) kolmandaks, siis 2023. aastal juba Eesti meistriks. 2024. aastal üllatas Veelmaa sellega, et tuli Euroopa luuleprõmmu meistriks. Ta konkureeris Belgias Antwerpenis toimunud EM-il 31 riiki esindanud võistlejatega, esitades inglise keeles oma luuletuse "ma luuletaja olen olen luuletaja". Novembris 2024 osales ta koos Joosep Vesseloviga luuleprõmmu maailmameistrivõistlustel Togo pealinnas Lomés.
Muud saavutused.
2025. aastal pälvis ta ajakirja Looming aastapreemia (luuletuste eest 2024. aasta Loomingus nr 10).
Joonas Veelmaa on olnud 2019. aastal noorte loomeajakirja Värske Rõhk luuleauhinna nominent, 2024. aasta seisuga kuulub ta selle ajakirja toimetuskolleegiumi. 2019. aastal võitis ta esikoha festivali Prima Vista kirjanduslike karikatuuride konkursil.
Muud kultuuriüritused.
Veelmaa on sage esineja kultuuri- ja kirjandusüritustel (nt Prima Vista, Särin, Stedingu Stroofid, Tartu laste- ja noortekirjanduse festival, K6VN ehk kuu viimase neljapäeva kirjandusõhtud jm). Ta on esindanud Eestit Soomes Turu luulefestivalil.